Απόφαση της Επιτροπής

της 7ης Ιουλίου 2000

περί θεσπίσεως της τυπικής απόκλισης κατά στερεότυπη διαδικασία για το περιεχόμενο λίπος στο βούτυρο που εισάγεται από τη Νέα Ζηλανδία βάσει του άρθρου 5 του κανονισμού (ΕΚ) αριθ. 1374/98 της Επιτροπής για λεπτομέρειες εφαρμογής του καθεστώτος εισαγωγής και για το άνοιγμα δασμολογικών ποσοστώσεων στον τομέα του γάλακτος και των γαλακτοκομικών προϊόντων

[κοινοποιηθείσα υπό τον αριθμό Ε(2000) 1896]

(2000/432/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1255/1999 του Συμβουλίου, της 17ης Μαΐου 1999, περί κοινής οργανώσεως αγοράς στον τομέα του γάλακτος και των γαλακτοκομικών προϊόντων(1), όπως τροποποιήθηκε από τον κανονισμό (ΕΚ) αριθ. 1040/2000(2),

τον κανονισμό (ΕΚ) αριθ. 1374/98 της Επιτροπής, της 29ης Ιουνίου 1998, για λεπτομέρειες εφαρμογής του καθεστώτος εισαγωγής και για το άνοιγμα δασμολογικών ποσοστώσεων στον τομέα του γάλακτος και των γαλακτοκομικών προϊόντων(3), όπως τροποποιήθηκε τελευταία από τον κανονισμό (ΕΚ) αριθ. 970/2000(4), και ιδίως το άρθρο 9 παράγραφος 9,

Εκτιμώντας τα ακόλουθα:

(1) Στο παράρτημα ΧΙ του κανονισμού (ΕΚ) αριθ. 1374/98 προβλέπεται διαδικασία για την εξακρίβωση του περιεχομένου λίπους στο βούτυρο Νέας Ζηλανδίας που προσκομίζεται για θέση σε ελεύθερη κυκλοφορία στην Κοινότητα βάσει της τρέχουσας ποσόστωσης πρόσβασης, όπως ορίζεται στον αύξοντα αριθμό 35 του παραρτήματος Ι του ανωτέρω κανόνισμού. Η διαδικασία αυτή βασίζεται στις αρχές της στατιστικής. Ουσιαστικό στοιχείο της διαδικασίας αποτελεί η χρήση μιας τυπικής απόκλισης κατά στερεότυπη διαδικασία του περιεχομένου του βουτύρου σε λίπος, που διενεργείται σύμφωνα με καθορισμένη προδιαγραφή σε συγκεκριμένη παραγωγική μονάδα η οποία είναι γνωστή εκ των προτέρων από τις ελεγκτικές αρχές των κρατών μελών στα οποία κατατίθεται η δήλωση θέσης σε ελεύθερη κυκλοφορία στην Κοινότητα.

(2) Η Αρχή Διασφάλισης Τροφίμων του νεοζηλανδικού Υπουργείου Γεωργίας και Δασών (MAF Food) με επιστολή της 1ης Ιουνίου 2000 κοινοποίησε στην Επιτροπή την τυπική απόκλιση κατά στερεότυπη διαδικασία για εκάστη εμπορική προδιαγραφή προϊόντος σε έξι παραγωγικές μονάδες, σύμφωνα με το άρθρο 28 παράγραφος 1 στοιχείο ε) του κανονισμού (ΕΚ) αριθ. 1374/98.

(3) Όπως απαιτείται από το άρθρο 9 παράγραφος 9 του κανονισμού (ΕΚ) αριθ. 1374/98, οι κοινοποιούμενες τυπικές αποκλίσεις κατά στερεότυπη διαδικασία θα πρέπει να εγκριθούν και ανακοινωθούν στα κράτη μέλη, ενώ ως ημερομηνία έναρξης ισχύος τους θα πρέπει να καθοριστεί η 1η Ιουλίου 2000,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Εγκρίνονται οι τυπικές αποκλίσεις κατά στερεότυπη διαδικασία που κοινοποιήθηκαν στην Επιτροπή εκ μέρους της MAF Food της Νέας Ζηλανδίας, με επιστολή της 1ης Ιουνίου 2000, και οι οποίες παρατίθενται στο παράρτημα της παρούσας απόφασης. Ως ημερομηνία έναρξης ισχύος τους, για τους σκοπούς έκδοσης πιστοποιητικών IMA 1, καθορίζεται η 1η Ιουλίου 2000.

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, 7 Ιουλίου 2000.

Για την Επιτροπή

Franz Fischler

Μέλος της Επιτροπής

(1) ΕΕ L 160 της 26.6.1999, σ. 48.

(2) ΕΕ L 118 της 19.5.2000, σ. 1.

(3) ΕΕ L 185 της 30.6.1998, σ. 21.

(4) ΕΕ L 112 της 11.5.2000, σ. 27.

ΠΑΡΑΡΤΗΜΑ

Τυπικές αποκλίσεις κατά στερεότυπη διαδικασία του περιεχομένου λίπους στο βούτυρο που παρασκευάζεται στη Νέα Ζηλανδία και προορίζεται για θέση σε ελεύθερη κυκλοφορία στην Ευρωπαϊκή Κοινότητα βάσει της τρέχουσας ποσόστωσης πρόσβασης που προβλέπεται στον αύξοντα αριθμό 35 του παραρτήματος 1 του κανονισμού (ΕΚ) αριθ. 1374/98

>ΘΕΣΗ ΠΙΝΑΚΑ>